**EELNÕU**

22. august 2025

**Mootorsõidukimaksu seaduse ja maksukorralduse seaduse muutmise seadus**

**§ 1. Mootorsõidukimaksu seaduse muutmine**

Mootorsõidukimaksu seaduses tehakse järgmised muudatused:

**1)** seaduse 1. peatükki täiendatakse §-ga 41 järgmises sõnastuses:

„**§ 41. Mootorsõidukimaksu teade**

Mootorsõidukimaksu teade (edaspidi *maksuteade*) on haldusakt, millele rakendatakse maksukorralduse seaduses maksuotsuse kohta sätestatut, kui käesolevas seaduses ei ole sätestatud teisiti.“;

**2)** paragrahvi 6 täiendatakse lõikega 3 järgmises sõnastuses:

„(3) Maksukohustus arvutatakse sõiduki 1. jaanuari või Eesti liiklusregistris esmakordse registreerimise kuupäeva seisuga liiklusregistri andmete alusel.“;

**3)** paragrahvi 9 lõige 2 muudetakse ja sõnastatakse järgmiselt:

„(2) Maksuteade väljastatakse 15 tööpäeva jooksul pärast registrikande tegemist järgmistel asjaoludel:

1) mootorsõiduk registreeritakse liiklusregistris esmakordselt maksustamisperioodi kestel;

2) käesoleva seaduse § 7 lõikes 31 nimetatud juhul;

3) käesoleva seaduse § 152 lõike 1 punktides 2 ja 3 nimetatud juhtudel.“;

**4)** paragrahvi 12 täiendatakse lõikega 10 järgmises sõnastuses:

„(10) M1-kategooria mootorsõiduk, millel on rohkem kui seitse istekohta, maksustatakse N1-kategooria mootorsõiduki maksumääraga.“;

**5)** seaduse 3. peatükki täiendatakse §-dega 151 ja 152 järgmises sõnastuses:

„**§ 151. Lapse eest mootorsõidukimaksu kohustuse vähendamine**

(1) Vanema või füüsilisest isikust eestkostja, kellel on lapse hooldusõigus (edaspidi *vanem*), mootorsõidukimaksu kohustust vähendatakse, kui ta on vähemalt ühe mootorsõidukimaksu kohustusega liiklusregistris registreeritud M1- või N1-kategooria mootorsõiduki omanik või käesoleva seaduse § 5 punkti 2 kohane vastutav kasutaja.

(2) Iga lapse eest vähendatakse vanema maksukohustust maksustamisperioodi jooksul kuni 100 euro võrra, kuid mitte rohkem kui vanema M1- ja N1-kategooria mootorsõiduki maksukohustus kokku.

(3) Kui lapse vanemaid on mitu, jagatakse maksukohustust vähendav summa vanemate vahel võrdselt. Kui ühe vanema maksukohustus on väiksem kui tema maksukohustust vähendav summa, jagatakse jääk ülejäänud vanemate vahel.

(4) Käesoleva paragrahvi lõigete 2 ja 3 alusel määratud maksukohustuse aluseks olnud andmed lisatakse maksuteatele.

(5) Maksukohustust vähendatakse isikul, kellel oli lapse täisealiseks saamise päevale eelneval päeval hooldusõigus käesoleva seaduse tähenduses.

(6) Laps käesoleva seaduse tähenduses on kuni 18-aastane (kaasa arvatud) isik.

(7) Hooldusõigus käesoleva seaduse tähenduses on lapse ainuhooldusõigus või ühine hooldusõigus, mida ei ole peatatud, piiratud, üle antud ega ära võetud.

**§ 152. Lapse eest mootorsõidukimaksu kohustuse vähendamise arvutamine**

(1) Mootorsõidukimaksu kohustuse vähendamine arvutatakse:

1) 1. jaanuari seisuga;

2) mootorsõiduki Eesti liiklusregistris esmakordse registreerimise seisuga;

3) maksustamisperioodi jooksul lapse täieliku hooldusõiguse tekkimise seisuga.

(2) Maksu- ja Tolliamet peab arvestust maksukohustuse vähendamise suuruse ja jäägi üle.

(3) Maksustamisperioodi jooksul võetakse igakordse mootorsõidukimaksu arvutamise korral arvesse ka maksukohustuse vähendamise suurus või jääk.

(4) Lapse hooldusõiguse lõppemise korral maksukohustuse vähendamist ümber ei arvutata ja jääki ei suurendata.

(5) Mootorsõidukimaksu see osa, mis on maksukohustuse vähendamise tulemusel enam tasutud, tagastatakse maksukohustuslase ettemaksukontole.“;

**6)** paragrahvi 16 täiendatakse lõikega 4 järgmises sõnastuses:

„(4) Lapse eest mootorsõidukimaksu kohustuse vähendamise arvutamiseks vajalikud andmed, sealhulgas üldandmed ning andmed lapse, vanema ja hooldusõiguse kohta, saab Maksu- ja Tolliamet rahvastikuregistrist.“;

**7)** paragrahvi 17 lõike 2 sissejuhatavat lauseosa täiendatakse pärast tekstiosa „2025.“ tekstiosaga „ja 2026.“;

**8)** seadust täiendatakse §-ga 171 järgmises sõnastuses:

„**§ 171. Lapse eest mootorsõidukimaksu kohustuse vähendamise erikord**

Maksu- ja Tolliamet kontrollib 2025. aastal mootorsõidukimaksu teate saanud isikute õigust saada lapse eest maksukohustuse vähendamist ning tunnistab maksuteate kehtetuks ja vajaduse korral väljastab õigustatud isikule uue maksuteate hiljemalt 2025. aasta 1. detsembril.“.

**§ 2. Maksukorralduse seaduse muutmine**

Maksukorralduse seaduses tehakse järgmised muudatused:

**1)** paragrahvi 26 täiendatakse lõikega 24 järgmises sõnastuses:

„(24) Riigi Infosüsteemi Ametil on juurdepääs maksusaladusele ulatuses, mis on vajalik Eesti teabevärava ametliku e-posti infosüsteemi vahendusel elektrooniliste teadete saatmiseks ja sellega seotud infosüsteemide haldamiseks. Juurdepääs on isiku üldandmetele ja elektroonilise teate kohta käivatele andmetele.“;

**2)** paragrahvi 119 lõiget 4 täiendatakse pärast tekstiosa „maksuteate“ tekstiosaga „, mootorsõidukimaksu teate“.

**§ 3. Seaduse jõustumine**

(1) Käesoleva seaduse § 1 punkt 3 jõustub 2025. aasta 1. detsembril.

(2) Käesoleva seaduse § 1 punkt 4 jõustub 2026. aasta 1. jaanuaril.

Lauri Hussar

Riigikogu esimees

Tallinn 2025

Algatab Vabariigi Valitsus 2025

(allkirjastatud digitaalselt)